FI Euroopan unionin virallinen lehti L 301/5

KOMISSION ASETUS (EY) N:o 1117/2008,

annettu 11 päivänä marraskuuta 2008,

neuvoston asetuksen (EY) N:o 1782/2003 soveltamista koskevista yksityiskohtaisista säännöistä, jotka koskevat mainitun asetuksen IV ja IV a osastossa säädettyjä tukijärjestelmiä sekä kesannoidun maan käyttöä raaka-aineiden tuottamiseen, annetun asetuksen (EY) N:o 1973/2004 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71 ja (EY) N:o 2529/2001 muuttamisesta 29 päivänä syyskuuta 2003 annetun neuvoston asetuksen (EY) N:o 1782/2003 (1) ja erityisesti sen 110 b artiklan 2 kohdan ja 145 artiklan r alakohdan toisen luetelmakohdan,

sekä katsoo seuraavaa:

(1) Asetuksessa (EY) N:o 1782/2003, sellaisena kuin se on muutettuna asetuksella (EY) N:o 637/2008 (2), vahvistetaan puuvillan tuotantoon sidottua tukea koskevat säännöt tuomioistuimen asiassa C-310/04 antaman tuomion mukaisesti.

(2) Asetuksen (EY) N:o 1782/2003 IV osastossa olevassa 10 a luvussa säädetään erityisesti mahdollisuudesta myöntää puuvillantuotannolle suoraa tukea. Sen vuoksi on tarpeen mukauttaa komission asetuksessa (EY) N:o 1973/2004 (3) vahvistettuja vastaavia yksityiskohtaisia sääntöjä.

(3) Asetuksen (EY) N:o 1782/2003 110 b artiklan 1 kohdassa säädetään, että viljelijän on käytettävä hyväksyttyjä lajikkeita ja viljeltävä puuvillaa jäsenvaltion hyväksymällä maatalousmaalla, jotta puuvillan hehtaarikohtaista tukea voitaisiin myöntää. Sen vuoksi olisi vahvistettava puuvillan viljelyyn soveltuvaa maatalousmaata ja lajikkeiden hyväksymistä koskevat perusteet.

(4) Puuvillan hehtaaritukea saadakseen viljelijän on kylvettävä hyväksytylle maatalousmaalle. Olisi vahvistettava kylvön määritelmä. Jotta voitaisiin määritellä puolueettomin perustein, onko kylvö tehty asianmukaisesti, jäsenvaltion olisi vahvistettava näille aloille kasvien vähimmäistiheys ottaen huomioon maaperä ja ilmasto-olot sekä alueelliset erityispiirteet.

(5) Jäsenvaltioiden olisi hyväksyttävä puuvillan toimialakohtaiset tuottajaorganisaatiot puolueettomin perustein, jotka liittyvät näiden tuottajaorganisaatioiden suuruuteen ja sisäiseen organisaatioon. Toimialakohtaisen tuottajaorganisaation suuruus olisi vahvistettava ottaen huomioon, että jäsenenä olevan siementenpoistajan on voitava ottaa vastaan riittävä määrä siemenellistä puuvillaa.

(6) Jotta vältettäisiin vaikeudet tukijärjestelmän hallinnon tasolla, tuottaja voi kuulua vain yhteen toimialakohtaiseen tuottajaorganisaatioon. Samasta syystä silloin kun toimialakohtaisen tuottajaorganisaation jäsenenä oleva tuottaja sitoutuu toimittamaan tuottamansa puuvillan, hänen olisi toimitettava se ainoastaan saman organisaation jäsenenä olevalle siementenpoistajalle.

(7) Puuvillan tukijärjestelmä edellyttää, että jäsenvaltiot toimittavat tuottajilleen eräitä puuvillan viljelyyn liittyviä tietoja, joita ovat esimerkiksi hyväksytyt lajikkeet, maatalousmaan puolueettomat hyväksymisperusteet ja kasvien vähimmäistiheys. Jäsenvaltioiden olisi ilmoitettava kyseiset tiedot viljelijöille tiettyyn määräpäivään mennessä, jotta viljelijät saisivat tiedot ajoissa.

(8) Sen vuoksi asetusta (EY) N:o 1973/2004 olisi muutettava.

(9) Koska asetuksen (EY) N:o 1782/2003 IV osaston 10 a luvussa vahvistettuja sääntöjä sovelletaan 1 päivästä tammikuuta 2009, tässä asetuksessa vahvistettuja yksityiskohtaisia sääntöjä olisi sovellettava samasta päivästä.

(10) Tässä asetuksessa säädetyt toimenpiteet ovat suorien tukien hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Korvataan asetuksen (EY) N:o 1973/2004 17 a luku seuraavasti:

”17 a LUKU PUUVILLAN LAJIKOHTAINEN TUKI 171 a artikla Maatalousmaan hyväksyminen puuvillan tuotantoa varten Jäsenvaltioiden on vahvistettava puolueettomat perusteet, joiden perusteella maatalousmaa hyväksytään asetuksen (EY) N:o 1782/2003 110 a artiklassa säädettyä puuvillan lajikohtaista tukea varten. Perusteiden pohjana on oltava yksi tai useampi seuraavista seikoista: a) niiden alueiden maatalousekonomia, joilla puuvillan tuotanto on tärkeää; b) kyseisten pinta-alojen maaperä ja ilmasto; c) keinokastelujärjestelmät; d) ympäristöä säästävät viljelykierrot ja viljelymenetelmät. 171 aa artikla Kylvämistä varten tarkoitettujen lajikkeiden hyväksyminen Jäsenvaltioiden on hyväksyttävä viljelykasvilajien yleiseen lajikeluetteloon merkityt lajikkeet, jotka soveltuvat markkinoiden tarpeisiin. 171 ab artikla Tukikelpoisuusedellytykset Asetuksen (EY) N:o 1782/2003 110 b artiklan 1 kohdassa tarkoitettu alojen kylvö katsotaan tehdyksi, jos tuloksena on kasvien vähimmäistiheys, jonka jäsenvaltio vahvistaa maaperä- ja ilmasto-olojen mukaan ja tarvittaessa alueellisten erityispiirteiden mukaan. 171 ac artikla Maatalouskäytännöt Jäsenvaltioiden on vahvistettava maatalouskäytäntöjä koskevia erityissääntöjä, jotka ovat tarpeen viljelysten säilyttämiseksi ja sadon korjaamiseksi tavanomaisissa kasvuolosuhteissa. 171 ad artikla Toimialakohtaisten organisaatioiden hyväksyminen 1. Jäsenvaltioiden on hyväksyttävä vuosittain ennen 31 päivää joulukuuta seuraavan vuoden kylvöjä varten jokainen puuvillan toimialakohtainen tuottajaorganisaatio, joka jättää hakemuksen ja täyttää seuraavat edellytykset: a) sen kokonaispinta-ala, joka täyttää 171 a artiklassa tarkoitetut hyväksymisedellytykset, on suurempi kuin jäsenvaltion vahvistama vähintään 4 000 hehtaarin ala, ja siihen kuuluu vähintään yksi siementenpoistoyritys; b) se on vahvistanut työjärjestyksensä, erityisesti liittymisedellytykset ja jäsenmaksuja koskevat vaatimukset, jotka ovat kansallisen ja yhteisön lainsäädännön mukaiset. Vuoden 2009 osalta jäsenvaltioiden on kuitenkin hyväksyttävä puuvillan toimialakohtaiset tuottajaorganisaatiot viimeistään 28 päivänä helmikuuta 2009. 2. Jos havaitaan, että hyväksytty toimialakohtainen organisaatio ei täytä 1 kohdassa säädettyjä hyväksymisperusteita, jäsenvaltion on peruttava hyväksyntä, ellei kyseisten perusteiden noudattamatta jättämisen aiheuttaneita syitä korjata kohtuullisen ajan kuluessa. Jos hyväksyntä aiotaan perua, jäsenvaltion on ilmoitettava toimialakohtaiselle organisaatiolle siitä ja perumisen syistä. Jäsenvaltion on annettava toimialakohtaiselle organisaatiolle mahdollisuus esittää huomautuksensa tietyssä määräajassa. Hyväksynnän perumistapauksessa jäsenvaltion on säädettävä asianmukaisten seuraamusten soveltamisesta. Sellaiseen hyväksyttyyn toimialakohtaiseen järjestöön, jonka hyväksyntä perutaan tämän kohdan ensimmäisen alakohdan mukaisesti, kuuluvat viljelijät menettävät oikeutensa asetuksen (EY) N:o 1782/2003 110 e artiklan 2 kohdassa säädettyyn tuen korotukseen. 171 ae artikla Tuottajien velvollisuudet 1. Tuottaja voi kuulua vain yhteen toimialakohtaiseen organisaatioon. 2. Toimialakohtaisen organisaation tuottajajäsenellä on velvollisuus toimittaa tuottamansa puuvilla samaan organisaatioon kuuluvalle siementenpoistajalle. 3. Tuottajien kuuluminen toimialakohtaiseen organisaatioon on vapaaehtoista. 171 af artikla Tuottajille toimitettavat ilmoitukset 1. Jäsenvaltioiden on ilmoitettava puuvillaa tuottaville viljelijöille ennen asianomaisen vuoden 31 päivää tammikuuta seuraavat tiedot: a) hyväksytyt lajikkeet; kyseisen päivämäärän jälkeen 171 aa artiklan mukaisesti hyväksytyt lajikkeet on kuitenkin ilmoitettava viljelijöille ennen saman vuoden 15 päivää maaliskuuta; b) maatalousmaan hyväksymisperusteet; c) 171 ab artiklassa tarkoitettu puuvillakasvien vähimmäistiheys; d) vaaditut maatalouskäytännöt. 2. Jos jonkin lajikkeen hyväksyntä perutaan, jäsenvaltion on ilmoitettava siitä viljelijöille seuraavan vuoden kylvön osalta viimeistään 31 päivänä tammikuuta.”

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2009.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä marraskuuta 2008. Komission puolesta Mariann FISCHER BOEL Komission jäsen

(1) EUVL L 270, 21.10.2003, s. 1.

(2) EUVL L 178, 5.7.2008, s. 1.

(3) EUVL L 345, 20.11.2004, s. 1.